IHL แตกไลน์ธุรกิจใหม่ “ขนมขบเคี้ยวสุนัข” หวังดันผลงานปีนี้โตตามเป้า 20%
IHL แตกไลน์ต่อยอดธุรกิจโดยการออกผลิตภัณฑ์ใหม่ “ขนมขบเคี้ยวสุนัข” ภายใต้แบรนด์ “MOMO & FRIENDS” โดยวางจำหน่ายผลิตภัณฑ์ผ่านทางออนไลน์และขยายช่องทางจำหน่ายตามห้างสรรพสินค้าชั้นนำ คาดว่าธุรกิจนี้มีส่วนช่วยสนับสนุนผลงานเติบโตตามเป้าหมายที่ 20%
 
11 ต.ค. 2564

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL เปิดเผยว่า บริษัทฯ ได้แตกไลน์ต่อยอดธุรกิจโดยการออกผลิตภัณฑ์ใหม่ เป็นขนมขบเคี้ยวสุนัข ภายใต้แบรนด์ “MOMO &amp; FRIENDS” โดยการนำหนังและไขมันวัวแท้ ที่คัดสรรอย่างดี นำมาผ่านขบวนการผลิต ตามมาตรฐาน GMP และได้วางจำหน่ายผลิตภัณฑ์ผ่านทางออนไลน์ ทั้ง ช้อปปี้ (Shopee), www.facebook.com/MomoFriends.official, www.instagram.com/momoandfriends.official/, https://shop.line.me/@688vpnwh และมีแผนที่จะขยายช่องทางการจำหน่ายไปตามห้างสรรพสินค้าชั้นนำอีกด้วย
“ธุรกิจขนมขบเคี้ยวสุนัข เป็นการต่อยอดจากธุรกิจเดิม ขณะนี้เราได้ออกผลิตภัณฑ์ใหม่ ซึ่ง IHL เป็นผู้ผลิตเองจากโรงงานที่ได้รับมาตรฐาน GMP ในระดับสากล โดยเลือกวัตถุดิบที่มีคุณภาพ Food Grade มาผลิต และไม่ใส่สารเคมี เพื่อความปลอดภัยของสัตว์เลี้ยง ซึ่งบริษัทฯ มั่นใจว่า ธุรกิจขนมขบเคี้ยวสุนัข มีแนวโน้มการเติบโตที่ดี เนื่องจากผู้เลี้ยงสุนัขหันมาใส่ใจและให้ความสำคัญในความปลอดภัยต่อสุขภาพของสุนัขมากขึ้น ดังนั้น ทำให้เชื่อว่าน่าจะมีผลตอบรับที่ดี ขณะเดียวกัน ธุรกิจดังกล่าวมีมาร์จิ้นสูง สามารถเพิ่มผลตอบแทนในส่วนของกำไรในระดับที่น่าพอใจได้” นายองอาจ กล่าว
ด้านนายวศิน ดำรงสกุลวงษ์ กรรมการ และผู้จัดการทั่วไป บริษัท อินเตอร์ไฮด์ จำกัด (มหาชน) หรือ IHL กล่าวว่า ธุรกิจขนมขบเคี้ยวสุนัข นอกจากจะออกผลิตภัณฑ์ใหม่ ภายใต้แบรนด์ “MOMO &amp; FRIENDS” ที่มีวางจำหน่ายในประเทศแล้ว บริษัทฯ ยังได้รับจ้างผลิต (OEM) ส่งออกไปยังประเทศเกาหลี และมีการส่งออกวัตถุดิบหนังวัวไปยังประเทศเวียดนามและกัมพูชา ซึ่งธุรกิจดังกล่าวจะเป็นส่วนช่วยสนับสนุนผลงานในปีนี้ เติบโตที่ 20% ตามเป้าหมายที่วางไว้ได้
สำหรับแนวโน้มผลการดำเนินงานของปีนี้ ยังมีทิศทางที่ดี เนื่องจากยังสามารถเดินเครื่องผลิตเบาะหนังรถยนต์ได้ตามปกติ ส่วนธุรกิจผลิตหนังเฟอร์นิเจอร์และธุรกิจฟอกหนังรองเท้า มีออเดอร์เข้ามาต่อเนื่อง ดังนั้น ภาพรวมของผลประกอบการในปีนี้น่าจะเติบโตตามเป้าหมายได้อย่างแน่นอน
 
 
 
 